นายกรัฐมนตรี ขอสมาชิกรัฐสภา โหวตเลือกนายกรัฐมนตรีตามระเบียบวาระ อย่าพึ่งอภิปรายไม่ไว้วางใจ
นายกรัฐมนตรี ขอสมาชิกรัฐสภา โหวตเลือกนายกรัฐมนตรีตามระเบียบวาระ อย่าพึ่งอภิปรายไม่ไว้วางใจ เชื่อประชาชนคาดหวังติดตามการประชุม วอนไม่สร้างความขัดแย้ง เพื่อเริ่มต้นการปฏิรูปทางการเมืองพลเอกประยุทธ์ จันทร์โอชา นายกรัฐมนตรี กล่าวถึงข้อเรียกร้องที่ให้ไปแสดงวิสัยทัศน์ต่อที่ประชุมรัฐสภาในวันโหวตเลือกนายกรัฐมนตรีพรุ่งนี้(5มิ.ย.62) ว่า ที่ผ่านมาได้ทำหน้าที่ของตนเองอย่างดีที่สุด พยายามแก้ไขปัญหาให้กับทุกคน ซึ่งส่วนตัวมีวิสัยทัศน์อยู่แล้ว คือมั่นคง มั่งคั่ง ยั่งยืน และการมองอนาคตไปข้างหน้า รวมทั้งมีแผนปฏิบัติราชการ แผนยุทธศาสตร์แห่งชาติ และแผนแม่บทต่างๆ เพื่อให้เกิดความต่อเนื่องในการบริหารราชการแผ่นดิน ลดความเหลื่อมล้ำและกระจายรายได้ ตลอดจนเชื่อมโยงทุกมิติ เพื่อรองรับการปรับตัวเข้าสู่ยุคดิจิทัลส่วนบรรยากาศการโหวตเลือกนายกรัฐมนตรีในวันพรุ่งนี้ เห็นว่า ควรมองในทางที่ดี ซึ่งเชื่อมั่นในวุฒิภาวะของสมาชิกวุฒิสภาและสมาชิกสภาผู้แทนราษฎร รวมถึงมั่นใจความสามารถในการควบคุมการประชุมของประธานและรองประธานรัฐสภา ที่จะทำให้การประชุมเป็นไปตามรัฐธรรมนูญและกฎหมาย และความเห็นส่วนตัวขอให้สมาชิกปฏิบัติตามระเบียบวาระการประชุมด้วย เพื่อให้เป็นไปด้วยความเรียบร้อย เนื่องจากยังไม่ใช่การอภิปรายไม่ไว้วางใจ ทั้งนี้เชื่อว่าทุกคนคาดหวังและรอฟังการประชุมรัฐสภาในวันพรุ่งนี้ จึงขอให้นำปัญหาของประเทศในรอบ 10 ปีที่ผ่านมา มาเป็นบทเรียนเพื่อให้การปฏิรูปทางการเมืองเดินหน้าไปได้ด้วยดี และที่สำคัญควรเริ่มตั้งแต่การประชุมรัฐสภาครั้งแรกเป็นต้นไป เพื่อให้ประชาชนเกิดความเชื่อมั่นสำหรับกรณีที่บางพรรคการเมืองยังไม่ร่วมกับพรรคพลังประชารัฐในการจัดตั้งรัฐบาลนั้น พลเอกประยุทธ์ กล่าวว่า ขอให้รอดูวันพรุ่งนี้ว่าผลจะเป็นอย่างไร ซึ่งมองว่าขณะนี้เป็นวิถีทางการเมืองเท่านั้น ส่วนการจัดตั้งรัฐบาลจำเป็นต้องทำทันทีหลังมีการโหวตตั้งนายกรัฐมนตรีเสร็จสิ้น หรือไม่นั้น เป็นหน้าที่ของคนที่อยู่ในกลไกการจัดตั้งคณะรัฐมนตรีที่ต้องหาทางออกในการจัดตั้งรัฐบาลให้ได้ เพื่อให้เป็นรัฐบาลที่มีความเข้มแข็งและมีเสถียรภาพ ส่วนหลังการตั้งรัฐบาลเสร็จสิ้น สถานการณ์ทางการเมืองจะเรียบร้อยขึ้นหรือไม่นั้น ไม่อยากให้มองแต่สถานการณ์การเมืองอย่างเดียว เพราะยังมีเรื่องอื่นๆที่จำเป็นต่อสังคม ซึ่งการเมืองเป็นเพียงกลไกหนึ่งเท่านั้นในการทำให้ประเทศเดินหน้า